Bjarni Benediktsson fjármálaráðherra segir að það sé sanngirnismál að stjórnvöld komi til móts við þau fyrirtæki sem verða fyrir miklu tekjutapi út af samkomutakmörkunum. Veitingamenn og kráareigendur hafa kallað eftir sértækum aðgerðum. Þeir hafi þurft að þola miklar skerðingar í aðdraganda jóla sem er háannatími hjá þeim. Bjarni væntir þess að fá tillögur frá starfshópi um nýjar aðgerðir síðar í þessari viku.
Við höfum alla tíð sagt að þegar samkomutakmarkanir eru að koma beint niður á rekstraraðilum þá er það algjört sanngirnismál að við komum með einhverjum hætti til móts við slíka aðila. Þessi stóru úrræði sem við höfum verið með, við höfum bara séð hvernig þau eru smám saman að fjara út og okkur þykir það engin goðgá að þau fái bara að gera það. Það hefur dregið gríðarlega mikið úr nýtingu þeirra.
En svona eftir því hvernig þessir bolti hefur rúllað þá erum núna við með samkomutakmarkanir sem einkum og sér í lagi koma sér illa við næturlífssenuna í Reykjavík og kannski víðar og upp að einhverju marki veitingageirann og við erum að taka það út hvernig við gætum þá aðlagað aðgerðir til þess að mæta þessum aðilum. Það er auðvitað stór mál þegar þú ert með rekstur sem byggir á því að vera opinn langt inn í nóttina og það er bannað þá þurfum við einhvern veginn að mæta því